LidanRubinov/Halacha-QA huggingface dataset:
שאלה: גידול זקן לרווקים: האם בחור, שעסוק במציאת שידוך ומרגיש כי הזקן מפריע לו מבחינת מראה, ראוי שיוותר עליו? יצויין כי נקודת המוצא היא שהבחור רוצה זקן ומבין את חשיבותו.
תשובה: אם הבחור חושב שזה עלול להפריע לשידוך יכול הוא להמנע מגידול זקן. וידחה את גידול הזקן עד לאחר שימצא את זיווגו בתקווה שבת זוגו תסכים לגידול הזקן.
שאלה: שניים מקרא ואחד תרגום: בקשר לשניים מקרא ואחד תרגום של פרשות ויקהל-פקודי האם צריך לקרוא את שניהם, שהרי קוראים בשני וחמישי כמעט את כל פרשת ויקהל?
תשובה: שניים מקרא ואחד תרגום הוא חובה על כל אחד לקרוא ולכן אף שקוראים בבית הכנסת אתה צריך לקרוא אלא אם כן קראת ביחד עם הבעל קורא וזה נחשב לך לפעם אחת מתוך פעמיים המקרא.
שאלה: נסיעת כהנים לפולין: נשאלתי לגבי האפשרות שכהנים יסעו לביקור מורשת בפולין. אני מסתפק לעניין טומאת אוהל בשדרה וגולגלת וחשש בפני עצים המסככים. הבנתי שעצם כשעורה אינו מצטרף באוהל וכל חלקי עצמות אינם מצטרפים אבל קבר מצטרף. מה הגדר ל"קבר" שמצרף, האם צריכים כוונת קבורה או כל פותח טפח? לגבי אילנות. האם העלים יש להם דיני ירקות שאינם מביאים טומאה או שמביאים טומאה, בנוסף מקובלנו שאין לבוד בטומאה, אבל מה שיעור הצפיפות, טפח, כל שהוא, וכן מה שיעור מעזיבה בינונית שאוהל צריך להחזיק, האם צריכים מעזיבה של ימנו או מעזיבה של ימי התלמוד, ומבחינה מעשית כמה היא? וכן מה בימינו הוא גודל רובע קב עצמות שמטמא באוהל?
תשובה: לעניות דעתי אסור לכהנים ליסוע לפולין במקום מחנות הרצח האיום, נכון שעצם כשעורה לא מטמא באהל אבל הוא מטמא במגע ומשא. ושדה שנחרש בו קבר ויתכן שיש בו עצם כשעורה אסור לכהן לעבור שם אם לא בשביל מצוה עוברת. כמו כן אם יש כמות עצמות שביחד הם רובע הקב הם מטמאים באהל. ירקות הראוים למאכל וגם כאלה שלא ראויים מביאים טומאת אוהל. מטפח ומעלה באויר לא מצטרף אבל פחות מטפח אויר מצטרף אין שיעור בעובי המעזיבה. רובע הקב המטמא באהל משקלו 215 גרם.
שאלה: מכירת חמץ במדינה אחרת: אני גר בחו"ל, ולומד בישיבה שבמדינה אחרת בחו"ל. בפסח יש הפרש של שעה אחת בין המקום שבו אני גר למקום שבו נמצא החמץ. זאת אומרת שבמקום שבו אני גר החג מתחיל שעה קודם, ויוצא שעה קודם. איך עלי לנהוג בקשר למכירת חמץ?
תשובה: מעיקר הדין יש למכור את החמץ על פי המקום בו אתה נמצא אבל עדיף שתמכור על פי המדינה שנכנס בה פסח בזמן המוקדם ביותר ותקנה את החמץ רק לאחר יציאת הפסח בזמן המאוחר יותר.
שאלה: פרסום מכוון בפורומים באינטרנט: האם מותר לי לפרסם את עצמי כמוכר ספרי קודש תחת שם בדוי ולשבח את עצמי ואת מחירי הזולים תחת זהות בדויה, או שזה רמאות והונאה?
תשובה: תבקש מחבר שלך שיפרסם אותך.
שאלה: מהם אילנות מלבלבים?: א. מה בדיוק הכוונה לברך על אילנות מלבלבים, בתחילת פריחתם של העצים? הפרח הוא כמו גולה סגורה, ואחר כך גולה זו נפתחת, ואז רואים את הפרח פורח. האם אפשר לברך רק כשרואים את הפרח סגור כגולה? ב. לפי מה שראיתי בשנה שעברה בעצי הזיתים לוקח יותר זמן עד שהפרח נפתח לעומת עצי הדרים, ליד בית הכנסת שלנו יש עצי זיתים, שהיינו רוצים לברך עליהם בשבת לאחר התפילה ברוב עם. ג. הליכה למקום בו יש עצים אחרים תגרום לביטול שיעור של ציבור גדול, ולכן אין אפשרות ללכת למקום אחר. האם אפשר לברך על עצים אלו, למרות שהפרח עדין לא נפתח, אך כבר רואים את הניצנים?
תשובה: יש לברך על הפרח כל זמן שהאילן לא הניב פירות. ואם עצי הזית לא פורחים, יש ללכת לעצים אחרים.
שאלה: קנס בסכום אחיד?: הרב התיר לנו בעבר לקנוס באופן חד פעמי תושבים אשר לא משלמים את מיסיהם לישוב בו אנו מתגוררים, השאלה היא האם הקנס הוא אחיד או שמא אפשר להחליט שעד סכום מסוים הקנס הוא X ומסכום זה הקנס הוא Y וכן על זה הדרך, והאם בקנס מעין זה המוצג כאן אין משום רבית?
תשובה: מזכירות היישוב יכולה להחליט על גובה הקנס, ואם זהו קנס חד פעמי, אין בעיה של ריבית.
שאלה: אכילת אורז בפסח: השנה אני עורכת את ליל הסדר בביתי ומארחת את אימי (עדות אשכנז) ואת חמי וחמותי (עדות ספרד) אני ואימי לא אוכלות אורז בפסח. מאידך - האורז הוא המאכל החשוב בשולחן הפסח של חמי וחמותי - כיצד עלי לנהוג, האם נהגתי נכון כאשר בקשתי שאצלי לא יהיה אורז בליל הסדר, אף על פי שילדי אוכלים אורז בבית סבתם וסבם?
תשובה: את יכולה להכין להם אורז בכלי שתיחדי לזה. ותקיימי מצות כבוד הורים. אך אם הם באים רק לליל הסדר עצמו נראה לי שאפשר לוותר על האורז כי אז מצווה מיוחדת לאכול מצה.
שאלה: סיר לבישול איטי בשבת: בתשובתו של הרב באתר ראיתי שהרב מתיר שימוש בשבת בסיר לבישול איטי. הרב מציין שאם גוף החימום רק בתחתית הסיר אין חשש לשימוש. רציתי לשאול את הרב האם השימוש מותר גם לפוסקים לפי המחבר, שכן הוא אוסר שימוש בהטמנה בתחתית קדרה?
תשובה: אם הסיר נוגע בגוף החימום הנמצא בתחתית, לספרדים זו בעיה, משום שזה נחשב כמניח על אש גלויה. ואפשר להניח נייר כסף בין הסיר לדפנות ולתחתית.
שאלה: חימום אוכל בשבת בידי גוי במלון: אני נוסע לארה"ב לחתונה ואני אהיה שם בשבת במלון. מכיון שאין בעיר אוכל או מסעדה כשרה, ברצוני להזמין אוכל לשבת ממסעדן שמספק אוכל גלאט כשר שכבר מבושל ושנשלח בשתי עטיפות, וכשהאוכל מגיע למלון, צריכים רק לחמם אותו. האם מותר לגויים העובדים במלון לחמם את האוכל בשבת?
תשובה: לא, מפני שהגוי מחמם ועושה מלאכה בשביל היהודי. אולם אם תיקח איתך פלטה של שבת, תוכל לחמם אוכל גושי מבושל כבר על הפלטה.
שאלה: קורבן פסח בימינו: אם יש חובה להקריב בימינו קורבן פסח, כיצד אנו יכולים לפטור את עצמנו, שהרי יש לעלות לירושלים עם קורבן הפסח, ואם יעצרו אותנו יעצרו. לא מדובר כאן בפיקוח נפש, שהרי ככל הנראה נציגי מדינת ישראל, לא יהרגו אותנו בגלל דבר זה?
תשובה: השאלה כלל לא מתחילה, שכן להתפלל לא נותנים, אז יתנו להקריב קרבן פסח? ומה עם מיקום המזבח שאיננו יודעים היכן מקומו? בקיצור: אנחנו אנוסים, לצערנו.
שאלה: הכשרת סירי טפלון: האם אפשר להכשיר סירי טפלון פרווה שהפכו לבשריים, אם כן, כיצד?
תשובה: סיר טפלון שנטרף יש להכשירו על ידי ליבון. אבל במקרה שלך, שהסיר הפך לבשרי ולא נטרף, אין צורך כלל להכשירו אלא אפשר לבשל בו מאכלי פרווה גם לצורך סעודה חלבית אם לא בישלת בו בשר ב-24 שעות האחרונות.
שאלה: בגדים הדוקים לאור ההלכה: בזמן האחרון כותבים הרבה בחוברות תורניות ובמקומות נספים נגד נשים דתיות וחרדיות שהולכות עם בגדים שמכסים את כל מה שצריך כיסוי, אבל הבגדים צמודים לגוף. א.מהו בדיוק גדר האיסור, שהרי רוב הבגדים היום הם בצורה כזו שעומדים על הגוף ואפשר לראות את צורת הגוף האם בגדים אלה אסורים, או שרק מה שמבליט באופן מיוחד הוא אסור, ומה שלא מבליט באופן מיוחד והוא בגזרה שעומדת על הגוף הוא מותר? ב. האם איסור זה הוא מהתורה או מדרבנן או שאינו מעיקר הדין אלא רק הנהגה טובה שיש לנהוג בה, רציתי לציין ששאלה זו מפריעה לי מאוד בזמן האחרון כי מצד אחד אנחנו נזהרים בכל מיני דברים ומקפידים על הרבה דברים, ובדבר זה נשים ממשפחות ששומרות על קלה כבחמורה לובשות בגדים שהם די הדוקים לגוף, האם הם עוברים בזה איסור?
תשובה: הכלל בצניעות הוא מה שגורם לגבר להרהר באיסור. ברור שבגדים צמודים גורמים להרהורי עבירה ואין בהם היתר גם אם נשים חרדיות מתלבשות בדרך זו. אבל אם הבגד לא הדוק בכלל ורק נראה באופן כללי שזה גוף של אשה אין בזה איסור. סוף סוף ידוע שלאשה אין צורת גוף כשל גבר. ועל זה נאמר כל המחמיר תבוא עליו ברכה. וכבר אמרה על כך התורה "ונשמרת מכל דבר רע".
שאלה: אולי יש תחליף לתורה?: מי אמר שאין תחליף לתורה, איפה כתוב בתורה שהתורה היא אחת ואין לה תחליף, חוץ מעיקרי האמונה לרמב"ם, אולי גם התורה של ישו, ניתנה על ידי ה' כמו שמשה קיבל את התורה?
תשובה: משה רבינו פונה אל העם לפני מותו ואומר להם "לא תספו על הדבר אשר אנכי מצוה אתכם ולא תגרעו ממנו לשמר את מצות ה' אלקיכם אשר אנכי מצוה אתכם" (דברים ד ב). ובפרשת ראה (דברים יג א), "את כל הדבר אשר אנכי מצוה אתכם אתו תשמרו לעשות לא תסף עליו ולא תגרע ממנו" ומכאן אנו לומדים על איסור לאו של שינוי במצוות התורה. (ספר החינו מצווה תנד וספר המצוות לרמב"ם מצוות לא תעשה מצוה שיד) הארור המסיים את מעמד הברכה והקללה על הר גריזים ועיבל הוא: "ארור אשר לא יקים את דברי התורה הזאת לעשות אותם ואמר כל העם אמן" ומסביר הרמב"ן שזה על הרוצה לשנות או לבטל את קיום התורה, כלומר, שאומר על חלק או כל התורה שהיא בטלה ולא קיימת לעולם. דברים אלו הם המקורות לכך שהתורה אחת היא ואין לה תחליף והמהר"ל (תפארת ישראל פרק נא) מסביר שמאחר והתורה היא מאיתו יתברך ואין שינוי אצל הקב"ה כך לא יכול להיות שינוי בתורתו שנתן לנו. וכהסבר זה אף הסביר ספר החינוך.
שאלה: כבוד הנשיא בימינו: בעקבות הפרשיות השונות שהתפרסמו, ברצוני לברר דעתה של תורה: א. האם לנשיא בימינו יש דין של "ונשיא בעמך לא תאר"? ב. מאיזה שלב ניתן לומר שאינו "עושה מעשה עמך", העמדה לדין? הרשעת בית משפט שאינו ע"פ חוקות התורה? ומה ההשלכות לכך?
תשובה: א. הפסוק נשיא בעמך לא תאור כולל כל אדם מישראל אולם הוא מתיחס לקללה בלבד. ב. רק לאחר הרשעה בדין הדן על פי התורה ניתן לקבוע שאדם אינו עושה מעשה עמך. הרשעה בבית משפט אחר צריכה בדיקה אם נקבעה על סמך עדויות מהימנות.
שאלה: איך שולטים בכעס?: אחד הבעיות המרכזיות שאני מתמודד איתה הוא כעס, ולמרות שאני נאבק בו, לפעמים אני מאבד שליטה וצורח על אשתי, אמי וכו. הדבר פוגע באנשים שמאוד יקרים לי. מה עושים?
תשובה: מידת הכעס היא מידה מצויה אולם כפי שאתה מרגיש היא ממש יכולה להרוס. מה שאנו בונים חודש יכול כעס אחד להרוס. אציג בפניך שיטה אחת לשליטה על הכעס. מסופר על רבי עמרם שבהתמודדות שלו עם יצר העריות שאליו נקלע כששבויות היו מצויות בעליית ביתו הוא צעק "אש בבית עמרם" וכך התאספו אנשים ועל ידי הבושה שהיה לו מאנשים הוא הצליח להתגבר על חולשתו. אמרו לו תלמידיו ביישתנו רבינו. אמר להם מוטב שאתבייש בעולם הזה ולא אתבייש בעולם הבא. לי יש הסכם עם שכן שבכל פעם שהוא צועק על אשתו הוא מצלצל אלי ואני מתייצב בביתו. כך הוא מצליח להתגבר על הכעס. תעשה הסכם עם אדם חשוב שאתה מתבייש מפניו וכך תוכל להתגבר על הכעס. אם זה לא כל כך בלתי נשלט יתכן שתקנוס את עצמך שבכל פעם שאתה כועס תיתן סכום כסף לצדקה. אם זה ממש קל להתגברות מספיק שתעשה לעצמך רישום חודשי ובסוף החודש תקרא את הרישום של הכעסים שלך בפני אישתך. אם כל העצות האלו אינם מועילות תפנה ליד שרה למחלקה שעוסקת בעזרה בנושא זה ושם יעזרו לך בטיפול יחידני או טיפול קבוצתי. בהצלחה.
שאלה: בעיות בשותפות עם חותני: אני גר באיראן ויש לי בעיה גדולה וקשה עד מאוד, יש לי שותפות עם חותני בחנות אחת שקנינו לפני כמה שנים ויש מחלוקת גדולה ועזה בנינו עד מקום שביטלה הבית בשבילה וכל אשר עשינו לא יכלנו להעמיד בינינו. בקשתי מכם תנו לי עצה ודרך שבאמצעותה במהרה בזמן קרוב נפרד איש מאת אחיו, בבקשה מכבודכם אך ורק תנו לנו עצה וסגולה ליפרד?
תשובה: כדאי להראות לו את מה שאמר אברהם אבינו ללוט. "אל תהי מריבה בינינו הפרד נא מעלי". ואם אברהם אבינו חשש ממריבה והפריד את שותפות הרועים יש ללמוד ממנו וכל אחד יעבוד לבד, ומתוך ריבוי השלו' תבוא על שניכם ברכת טובה והצלחה.
שאלה: פיצוח אגוזים בפסח: מדוע מפצחים אגוזים בפסח?
תשובה: אין מנהג לפצח אגוזים בפסח אבל כתב השולחן ערוך (אורח חיים סימן תעב סעיף טז) שמצוה לחלק לתינוקות קליות ואגוזים כדי שלא יישנו וישימו לב לדברים המיוחדים של ליל הסדר וישאלו שאלות ויקבלו את התשובות.
שאלה: תפילין שנפלו על השולחן: מה הדין לגבי תפילין של ראש (ללא הכיסוי) שנפלו מהיד מגובה של 20 ס"מ בערך על גבי שולחן?
תשובה: אם התפילין נפלו על השולחן אין בזה בזיון ואין צורך לעשות שום דבר.
שאלה: בדיקת לחץ דם בשבת: האם מותר לבדוק לחץ דם בשבת, ע"י מכשיר חשמלי, לאדם שלא חש בטוב בשבת ולאחרונה היו לו בעיות בלחץ הדם, ואף אושפז בנסיבות אלו, האם עדיף שגוי יעשה זאת, והאם צריך לקרוא לו רק ברמז?
תשובה: אין כאן איסור דאורייתא, ולכן אפשר להקל אם יש צורך.
שאלה: תביעה על הוצאת דיבה: מעשה שראובן עלב בשמעון והוציא עליו שם רע ברבים שהוא שקרן וגזען, אך לא נגרם לשמעון נזק ממוני כלל כתוצאה מזה. א. האם שמעון יכול לתבוע את ראובן בבית-דין רבני לקבלת פיצוי כספי על הוצאת שם רע, על אף שלא נגרם לו הפסד כספי? ב. במידה ושמעון הגיש תביעת דיבה כנגד ראובן בבית משפט אזרחי ואף זכה בתביעה זו בפיצוי כספי, האם עפ"י ההלכה מותר לו ליהנות מכסף זה, מה הדין לגבי הנזק הממוני העקיף (הפסד שעות עבודה, הוצאות משפט) שנגרמו לראובן כתוצאה מהמשפט האזרחי?
תשובה: א. אפשר לתבוע אותו. ב. יש בעיה להנות מכסף שהוצא על-ידי בית-משפט, ולכן אם שמעון אדם צדיק, שלא יהנה מהכסף.
שאלה: טלוויזית ענק בשבת: בעירנו העמידו טלוויזית ענק המשדרת פרסומות באמצע השבוע, בצומת מרכזית בעיר, הטלוויזיה דלוקה גם בשבת לצערנו, ברצוננו לסגור אותה, שאלתנו היא, האם אפשר בעצם לקבל תמיכה מרבנים בנושא, חתימות של רבנים אשר יהוו כח גדול לעצומה אותה אנו מפיצים?
תשובה: הבעיה בפרסומות היא לא רק שבת אלא בעיקר כבוד האישה. השימוש באישה כמקדם מכירות פסול, ק"ו כשלבושה הוא ממש בושה!.
שאלה: חופש מול כפיית התלמיד: בישיבתנו אנו עוסקים בחירותו של התלמיד בתוך המסגרת הלימודית, הייתי רוצה לדעת מה חושב הרב, האם צריך לתת לתלמיד חופש לעשות כרצונו או שצריך לכפות עליו את המסגרת?
תשובה: חנוך לנער על פי דרכו. יש נערים שדרך זו של הטלת האחריות על התלמיד מתאימה להם. ויש שמסגרת ברורה מתאימה להם. ובישיבה שיש בה תלמידים מגוונים עדיף ללכת בדרך המשלבת בין שתי הדרכים.
שאלה: הכשרת בקבוק תינוק לפסח: האם ניתן להכשיר בקבוק של תינוק לפסח?
תשובה: אם משתמשים בו רק למטרנה והוא לא בא במגע עם חמץ, לא צריך כלל להכשירו. אבל אתה רוצה בכל זאת להכשירו, תערה עליו מים מקומקום שהוא כלי ראשון.
שאלה: השארות בבית האבל בשבת: האם אחי הנפטר שיושב שבעה בבית האלמנה חייב להישאר גם בשישי-שבת בביתה?
תשובה: בשבת אין אבלות בפרהסיה ולכן יכול האח לחזור לביתו לשבת, אחרי השבת מן הראוי שיחזור לבית הנפטר.
שאלה: נוסח לימוד לבר מצוה: גדלתי במסורת לא אשכנזית. בעלי לא שומר מצוות. האם ראוי ללמד את בני לבר המצווה בנוסח אשכנז "מסורת אבותיו" או שכל נוסח אחר שיבחר ראוי?
תשובה: למוסיקה אין משמעות הלכתית. השאלה היא מה קליט יותר ונוח יותר לבנך. הרבה נחת.
שאלה: תפילה במערת המכפלה בשבת: אני יודע שלא נכנסים לבתי קברות ביום שבת. אז אם בשבת לא נכנסים לבתי קברות, איך זה שבשבת חיי שרה, נכנסים למערת המכפלה להתפלל, הרי מערת המכפלה זה נחשב לבית קברות כי קבורים שם מספר אנשים. הרי הם האבות והאמהות?
תשובה: זה לא נחשב כבית קברות, מפני שהקברים למטה בעומק, ואיננו יודעים את מיקומם המדויק. ויש אומרים שאפילו כהנים יכולים להכנס לשם.
שאלה: מזוזה בגן ילדים: בגן הילדים שהילדים לא מגיעים לגובה שני שליש המשקוף, האם ניתן לקבוע המזוזה בגובה נמוך יותר כך שיוכלו לראות ו או לנשק המזוזה או אין דרך?
תשובה: לא, מפני שחלק מהחינוך הוא להראות לילד שהמזוזה צריכה להמצא בשליש העליון, ולהגיד לו שכשיגדל יוכל להגיע לנשק אותה. או שיציבו שם כיסא או שרפרף כדי שיוכל לעלות ולנשק את המזוזה.
שאלה: שווי המידה "דרהם": ראיתי בכמה מקומות את המידה הנקראת "דרהם", כמה מידה זו שווה במושגים של ימינו?
תשובה: שיעור דרהם הוא שלוש גרם וחמישית הגרם, וליתר דיוק הוא 3.205 כ"כ בספר בירורי המידות (עמ' נ"ה) ועיין גם בשו"ת יחוה דעת ח"ד (סי' נ"ה).
שאלה: מניעת גזירה שווה: לפעמים הגמרא כותבת כתבה שדבר מסוים נכתב בתורה כדי למנוע גזירה שווה, שהיינו חושבים לעשות (לדוג בברכות טו ע"ב לעניין כתיבת פרשת קריאת שמע). ומדוע, והרי גז"ש היא על פי מסורת ולא לפי דעתנו?
תשובה: זו שאלה נכונה מאוד. רש"י כבר התייחס לזה במסכת קידושין דף יז, וכתב שם שהמסורת היא שצריך ללמוד ממילה זו גזירה שווה, אבל בדעת התנא להכריע להיכן ללמוד את הגזירה שווה.
שאלה: נדר או שבועה: לפני כשנה נדרתי נדר שלא ללכת לביתו של חבר. בראש השנה האחרון עשיתי התרת נדרים בפני שלושה ת"ח, אך היות ורציתי לשמור על נדר זה, נדרתי אותו שוב אחרי ראש השנה. 1. האם בגלל שאסרתי על עצמי מעשה ולא חפץ נחשב הדבר לשבועה ולא נדר? 2. את הנדר נדרתי בקול אך ללא שומעים כלל. סיפרתי על הנדר לחבר מסויים אך לא נדרתי בפניו. האם זה נדר או בגדר "שבמחשבה"? 3. אם זה אכן נדר, האם עדיין מתקיים שכן בהתרת הנדרים מתירים גם נדרים שנאמרו ושיאמרו בעתיד?
תשובה: 1. מבחינת ההגדרה ההלכתית זו שבועה ולא נדר, אבל יש ראשונים שאמרו שהנודר בלשון שבועה זה חל מדין ידות, ולכן זה חל וצריך התרה שוב. 2. אין זה משנה, אין צריך לנדור בפני אנשים בשביל שהנדר יחול, חוץ מהפקר לפי שיטת הרמב"ם. 3. מה שמתירים בהפרת נדרים נדרים שלהבא, זה דוקא אם אינו זוכר, אבל אם יודע וזוכר שעשה התרה ובכל זאת נדר, הנדר חל.
שאלה: ניחום אבלים בשנה ראשונה: האם לזוג שהתחתן ולא עברה שנה מתאריך החתונה אסור ללכת לבית העלמין, והאם מותר ללכת לנחם אבלים בביתם?
תשובה: מותר ללכת לבית העלמין ואף לנחם אבלים. יש הנוהגים שאשה נדה או אשה בהריון לא תיכנס לתוך בית עלמין.
שאלה: סנדק לתאומים: האם הסבא (אבי אם התינוקות) יכול לשמש כסנדק לשתי התינוקות, נכדיו, שהם תאומים ויעשו להם את הברית באותו הזמן, או שלכל תינוק יש צורך בסנדק נפרד?
תשובה: מוזכר בהלכה שאם נתנו למישהו להיות סנדק, אז יתנו בפעם הבאה למישהו אחר. אולם אם זה אדם גדול אפשר לתת לו פעמיים, ויתנו לסבא צד שהוא אדם גדול ולא מצד היותו הסבא.
שאלה: שמירת קבצים בחול המועד: ראיתי כי לעניין שמירת קבצים על מחשב בחול במועד, מחלקים בין לשמור על אותו מחשב לבין לשמור על דיסק חדש. בעקבות כך: 1) האם לשמור על מחשב אחר בתוך רשת מחשבים או באינטרנט נחשב לשמירה על דיסק חדש? 2) האם שמירה על זיכרון נייד מסוג USB נחשב כדיסק חדש?
תשובה: 1) האיסור בדיסק חדש הוא משום איסור תיקון כלי כיון שהדיסק החדש היה חסר ערך וקיבל חשיבות ע"י שמירת הקבצים בתוכו. אין הדבר כך ברשת מחשבים שכבר קיימים בתוכה מאגרים קודמים וכן הדבר באינטרנט, אלא אם כן יש מדור חדש שלא היה קיים קודם ואז יש לאסור. 2) במידה והזיכרון הנייד ריק מזכרונות קודמים כדאי להימנע ואם לא, ניתן להקל.
שאלה: נטילת ידיים במערת המכפלה: האם ביציאה ממערת המכפלה צריך ליטול ידיים?
תשובה: לא, מפני שאין זה נחשב כבית-קברות.
שאלה: זבל חמץ שנשאר: אצלנו (בחו"ל) צריך לשים את שקיות הזבל מחוץ לבית ליד הרחוב, משם עובדי העירייה לוקחים אותם. האם מותר לי לשים שקית מלאה עם זבל חמץ גמור מחוץ לבית בערב פסח, למרות שאני יודע שהעובדים יקחו את השקיות רק בתוך הפסח, או האם אז עדיין החמץ יחשב כברשותי? וכן אסור להוציא את השקיות בימים בהם אין העובדים באים, וצריך לשמור על הזבל בתוך הבית. מה אפשר לעשות עם הזבל שנשאר בערב פסח אם אסור להוציא אותו לרחוב באותו יום?
תשובה: א. חמץ שהוצא מן הבית הוא הפקר ואין עוברים עליו בבל יראה ובל ימצא. ב. אין ברירה אלא להימנע מהנחת חמץ בשקית הזבל בבית מהיום האחרון לפינוי האשפה לפני פסח.
שאלה: חזרה בתשובה שלימה: לפני כמה שנים נפלתי ונכשלתי בנגיעה עם בחור, בסופו של דבר הפסקתי עם זה, ונתקתי את הקשר אתו, וכבר עברו כמה שנים, אבל אני מרגישה שהחרטה שלי לא שלימה באמת. שלמרות שהפסקתי אני לא מספיק חושבת ומבינה עד כמה זה רע. רציתי לבקש מהרב אם הוא יכול להסביר לי ולעזור לי לתקן את העניין ולחזור בתשובה שלימה, במיוחד שאני כבר רוצה להתחתן ורוצה בעז"ה לבנות קשר טהור ובית קדוש.
תשובה: זה רע כי זה אסור על פי התורה. ואין צורך בהסבר נוסף. מה שאסור פוגם את הנפש. ורק תשובה שלמה מתקנת את המעוות. אכן אפשר להוסיף שאם באים לחתונה אחרי שהיה קשר עם אחר זה פוגם בקשר השלם עם בן הזוג. ולכן רק חרטה מלאה ושכחת כל העבר מתקנת את הפגם.
שאלה: בדיקת חמץ נר עם אור?: האם בודקים חמץ לאור הנר לבד, או עם מציאות האור החשמלי? כי לא ידוע לי שמכבים האורות לפני הבדיקה, אלא שכתוב לאור הנר ורצוני להיות בטוח שגם צריך אור הנר וגם בהיות האור החשמלי בכל החדרים.
תשובה: בודקים דווקא לאור הנר כי האור המרכזי בחדר לא מגיע לכל פינה ולכל מקום, כמו,ארון למשל. ועל ידי אור הנר שהוא קטן וממוקד אפשר לבדוק כל פינה. לכן אין צורך לכבות את החשמל לפני הבדיקה.
שאלה: קיסמי אזניים בשבת: האם מותר לנקות אוזניים בשבת בקיסמי אוזניים מיוחדים לכך העשויות מצמר גפן?
תשובה: מותר כמו שלקנח את האף מותר ואין בכך מלאכה ולא רפואה.
שאלה: מציאת אבידה בשבת: מצאתי אבידה בשבת, האם מותר לי לקחת אותה על מנת להשיבה לבעליה או על מנת לקחת אותה לעצמי (תלוי באבידה וברשות בה נמצאה, כמובן) או שעלי להחביא אותה עד לצאת שבת ואז לקחת אותה?
תשובה: אם אתה לוקח אותה על-מנת להשיבה ואין היא מוקצה, הדבר מותר. אולם אם אתה רוצה לזכות בה, אסור.
שאלה: ערלה לאחר הברית: בסיום הברית של בננו, הסתבר לנו כי העורלה נעלמה, לאחר שניסינו לברר אם המוהל יודע איפה היא, הסתבר לנו שכנראה הושלכה לפח. האם יש מה לעשות, או יש איזשהו תיקון שצריך לעשות?
תשובה: אין צורך לעשות כלום.
שאלה: סדר לימודי קודש וחול: ראיתי כי הרמב"ם כותב במורה נבוכים: "והרי הכרחי למי שרוצה להגיע אל השלמות האנושית להכשיר את עצמו תחילה במלאכת ההגיון, ואחר כן במקצועות ההכשרתיים כפי הסדר, ואחר כך במדעי הטבע, ואחר כך במדעי האלוהות". (חלק ראשון, פרק לד). האידאולוגיה הציבורית שלנו שמה דגש רב יותר על לימוד של קודש תחילה, ואחר כך לימודי חול. לכאורה זה סותר את הרמב"ם כאן?
תשובה: עיין מורה נבוכים ח"ג פנ"ד "נתבע בידיעת התורה תחילה" ובפ"ד מהל' יסוה"ת הי"ג: "אין ראוי לטייל בפרדס אלא מי שנתלא כרסו לחם ובשר.לידע את האסור והמותר וכיו"ב בשאר המצוות.". רק אחרי כן ממליץ הרמב"ם ללמוד את המקצועות שהזכרת.
שאלה: ארבע כוסות בפסח: האם מיץ ענבים תירוש נחשב ליין לפי הרב עובדיה יוסף, ואפשר לשתות אותו לארבע כוסות בפסח או שיין נקרא אם יש בו אלכוהול?
תשובה: עדיף לשתות יין ממש, אך אם קשה עליך הדבר או שאינך שמח בשתיית יין זה כלל מותר לשתות מיץ ענבים לשם ארבע כוסות.
שאלה: "אבלות" על סבתא: על פי חוות דעתם של הרופאים סבתי בת ה-98 גוססת. היא שוכבת במחלקה גריאטרית חסרת הכרה מזה כשלושה ימים. מקום העבודה שולח אותי לכינוס חשוב בחו"ל במהלך השבוע הבא. כיצד עלי להערך, האם עלי לבטל את הנסיעה - אני הנציג היחיד של הארגון בנסיעה זו והאחראי על הפרויקט, כיצד עלי לפעול אל מול הממונים עלי, האם עלי להודיע להם את מצבה של סבתי, מה לבקש מהם, מה לומר לאמי, בת סבתי?
תשובה: אם הממונים עליך אמורים להתחשב במצב הזה עדיף לומר להם. ולבקש לפטור אותך מנסיעה. אך אם הם יעמדו על כך וידרשו שתסע, ואמך תסכים לנסיעתך, אתה יכול לנסוע.
שאלה: הפרשי גילים להמשך קשר: הכרתי בחורה, וברצוני וכמובן ברצונה להמשיך את הקשר לחתונה, הבעיה מתחילה בהפרש הגילים שלנו הוא 12 שנים לערך (אני הגדול). האם יש אפשרות או הגיון להמשיך בקשר?
תשובה: קשה לענות על השאלה. המרחק בגיל יש בו חסרון מסוים. אך לפעמים ההתאמה היא גדולה ולמרות הפער בונים חיי משפחה יפים. על כן אם הקשר הוא ראשוני לא כדאי להמשיך אותו.
שאלה: האם דין חופשי חודשי ככסף?: לפני כשלושה ימים מצאתי ברחוב הסמוך למקום מגוריי כרטיס חופשי חודשי של החודש הנוכחי, ללא פרטים מזהים. האם דינו ככסף שנמצא לעניין הלכות השבת אבדה?
תשובה: כן, את יכולה להשתמש בו, כיוון שאינך יודעת של מי זה ואין בזה סימן, וכמו שאם היית מוצאת 100 ש"ח היית יכולה להשתמש בהם.
שאלה: אבחון גנטי בעיוורון צבעים: האם מותר לאישה שיכולה ללדת ילדים כדרך הארץ, ולמרות זאת רוצה לעשות אבחון גנטי טרום השרשתי, מכיוון שהיא נשאית של עיוורון צבעים ויש סיכוי של 50 לידת בן חולה, ו50 לידת בת נשאית העיורון. האמא אינה רוצה שיולד לה ילד עם מום כל שהוא, אפילו קטן כעיורון צבעים, שלא מזיק כ"כ הרבה, כי אינה רוצה לחסום בפניו אפשרוית רבות, האם מותר במקרה כזה לעשות אבחון גנטי, שהרי זה נוגד לידה כדרך הארץ האפשרית במקרה זה, וכן כביכול פוסלים את העוברים שיצאו לנכון כ"פגומים"?
תשובה: עיורון צבעים הוא מחלה הפוגעת בתפקודו של האדם. הוא לא יכול להיות רב או נהג ומקצועות רבים אחרים ולכן מותר לה להרות בהפריה מלאכותית (מהבעל כמובן!) ולעשות אבחון גנטי לפני ההפריה.
שאלה: יחס בין יהודים ופולנים: השנה נסעתי לפולין ונתקלתי במקרה שגרם לחילוקי דעות. במסגרת הנסיעה השתתפנו בצעדה לזכר יהדות קראקוב, ובסוף הצעדה אף הופענו בטקס וריגשנו את הקהל ובינהם גם את הפולנים. לאותה צעדה הגיעו תלמידים גויים מהגימנסיה בפולין וביקשו להצטלם איתנו ורצו להראות שכואב להם והם רוצים שנהיה ביחד. לאחר שצילמו כל הבנות (הפולניות והיהודיות) עשו מעגל ורקדו ביחד שירים שמראים על אהבה וקירבה ביננו לבין הפולנים. האם כך זה באמת אמור להיות, הרי על אותה אדמה נרצחו מליוני נשמות יהודיות, או שקרבה כזאת מראה על חרטה על המעשה שהיה מה היחס של ההלכה לקרבה כזאת בין יהודים וגויים בכלל, ובפרט פולנים?
תשובה: זו שאלה לא פשוטה. אם היינו יודעים שיש חרטה, אזי זה ודאי דבר יפה, אבל אני בספק אם זה אמיתי. מבחינה מסוימת הפולנים יותר שונאי ישראל מהגרמנים. אחרי המלחמה, יהודי שנסע ברכת בפולין היה בסכנה יותר גדולה מאשר בגרמניה. הגרמנים הם אריות תרבות, שעכשיו הם לא משתוללים, ולכן יהודי היה יכול להסתובב בגרמניה. הפולנים הם קתולים, בדתם הם שונאי ישראל. לא נראה לי שהבנות מהגימנסיה שונות בזה. להצטלם איתם אולי אפשר, אבל לרקוד איתן ולעשות מזה "חינגה" זה נראה לי קצת מוגזם. וזה עוד לפני שדנו בשאלה האם מותר לצאת מהארץ לצורך זה.
שאלה: סיום של תענית בכורות: אנחנו נמצאים בשליחות חינוכית, ואני עובד בבית ספר חילוני לחלוטין ובערב פסח אני חייב לעבוד. אין לי את האפשרות להתפלל במניין בגלל השעות שלי בבית הספר. רציתי לדעת האם אני אוכל לעשות סיום במשניות ברכות שזה הדבר היחיד שאני יודע ללמוד לבד, ויחשב לי כסיום בהתחשב במצב המיוחד, ובכך שאפטור עוד כמה בכורות שלא יעשו סיום אם לא אעשה. בנוסף, כבר קיבלתי אישור מהמנהלת כדי לארגן מניין בבית ספר וחשבתי לעשות שם את הסיום, אם כן צריך לומר בסיום של המשניות קדיש כמו בסיום של מסכת גמרא?
תשובה: סיום על מסכת משניות לא נחשב כסיום לעניין זה וכן לעניין סיום מסכת בכלל. ואם קשה לך לצום אז אל תצום ותאכל מעט, מפני שאין צום זה חשוב עד כי-כך כצומות אחרים. ותעשה את הסיום הקטן הזה.
שאלה: ליל הסדר עם זוגות מעורבים: אנחנו בשליחות חינוכית בגולה. הקהילה שאני מתפלל בה מארגן ליל הסדר לזוגות חילונים וגם כן לזוגות של נשואי תערובת (גוי ויהודי). רציתי לדעת האם יש איסור שגוים נמצאים שמה כי המטרה זה לקרב את אותם היהודים שהתרחקו מהדרך בחזרה ליהדות. האם יש איסור ספציפית לגוי לשבת בשולחן בליל הסדר, וכן האם אפשר להגיד את ההגדה ולהסביר אותה כולל מדרשים, בליל הסדר שהרי זה ללמד תורה לגוים, ואם יש הדרכות נוספות שהרב יכול להציע?
תשובה: מה שאתה עומד שם ועורך את הסדר, זה בשביל היהודים, אבל להזמין את הגוי זו בעיה. לכן אם אפשר תתחמק מלהזמין אותם. ואם יזמינו בכל-זאת, תערוך את הסדר רק תקפיד שלא יגעו הגויים ביין, ושמישהו ימזוג לכל המסובים, ותגיד להם שזו דרך חירות.
שאלה: לשיר עם אשה כדי לא להחטיא: אני נמצא בשליחות בגולה. בטקס יום הזיכרון אמורה לשיר אשה לבד על במה. האם מותר בטקס לבקש לשיר עם אותה אישה, על מנת שאישה לא תשיר לבד ובכך ימנעו אנשים מלהגיע לטקס?
תשובה: לפחות שמישהו ישיר איתה, וזה ימזער את הנזק.
שאלה: תפילה לפי מנהג או סוד: אבי אשכנזי מאב ואם, והתחנכתי בנוסח אשכנז, אבל למדתי תקופה מסוימת בישיבה "ספרדית" ונהגתי לפי מנהגי הספרדים. שמעתי שהמנהגים שבסידור בנוסח ספרדי מיוסדים על דרך הסוד יותר מנוסח אשכנז, אשמח לחזור ולהתפלל לפי נוסח אשכנז אבל מה עם המנהגים על פי הסוד והקבלה, האם מנהגים לפי קבלה מכריעים את מנהגי משפחתי? הרי נראה יותר טוב להמשיך עם מנהג על דרך הסוד כי זה יביא יותר קדושה או כוונות משפיעות יותר בשמים, מה עלי לעשות, קראתי באינטרנט שנוסח אשכנז מיוסד על פי רוח הקודש ושיוסד בבית מדרשו של רש"י, אך האם הוא על פי הסוד? וכן איך אני בטוח שכשאני מתפלל בנוסח אשכנז התפילה נכנסה לשער בשמים של השבט ששיך לי, כי קראתי שנמסר לכל שבט בישראל תפילה מיוחדת שנכנסה לשער בשמים כנגד אותו השבט, ואבדנו את הנוסחים רק נשאר בידינו את החיבורים ולא התפילות המקוריות כפי שנמסר לכל שבט ושבט, ואיך אני יודע אם התפילה נוסח אשכנז נכנסת לשער השייך לי?
תשובה: מקובל עפ"י המסורת מהגאון מוילנא שגם הסידור האשכנזי שורשו על פי הסוד, ורק האר"י הקדוש ביאר את הסידור הספרדי ולא את האשכנזי, אבל מצד שורשם שניהם שוים בקדושתם, ועל כן אין להמיר מנהג אבות לחינם וצריך לחזור ולהתפלל בנוסח אשכנז. ברור שאם כל אחד ישמור את מנהג אבותיו תבוא השלמה לכל האומה כולה, שהקב"ה הוא שלח את מספר הנשמות הראוי לכל עדה לשם שלמות זאת. לכן אמונתנו בהשגחה הכללית והפרטית מתאימה ביותר עם שמירת מנהגי אבות של כל אחד ואחד.